王昭君
作者：孔平仲
朝代：宋

paragraphs: 昭君十五入漢宮，自倚花艷如芙蓉。
黄金不買畫者筆，西子變作嫫女容。
羊車忽略久不幸，夜夜月照羅帷空。
嬌癡怨恨掩袂泣，常恐蘭蕙摧霜風。
不堪坐守寂寞苦，遂願將身嫁胡虜。
神仙縹緲下朝陽，再拜玉墀辭漢主。
天顔驚顧初相識，自起欲留留不得。
吁嗟拂袖歸禁中，却看飛燕無顔色。
嬋娟去去陰山道，幾日風沙貌枯槁。
千秋萬古恨無窮，墳上春風無寸草。